**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO METODINIŲ BŪRELIŲ PIRMININKŲ DARBO APMOKĖJIMO“ PROJEKTO**

1. **Projekto rengimą paskatinusios priežastys.**

Šiuo sprendimo projektu siekiama nustatyti Klaipėdos metodinių būrelių (toliau - metodiniai būreliai) pirmininkų darbo apmokėjimą.

**Parengto projekto tikslai ir uždaviniai.**

Tikslas – nustatyti atlygį metodinių būrelių pirmininkams.

Uždavinys – patvirtinti valandinį atlygį metodinių būrelių pirmininkams už atliktą darbą.

1. **Kaip šiuo metu yra teisiškai reglamentuojami projekte aptarti klausimai.**

Klaipėdos miesto pedagogų švietimo ir kultūros centre veikia 39 metodiniai būreliai, kurių pirmininkai atsakingi už ugdymo turinio kokybišką įgyvendinimą, mokytojų tarpusavio bendradarbiavimą, jų kompetencijų tobulinimą ir švietimo naujovių diegimą. Metodinių būrelių pirmininkų darbo apmokėjimui buvo taikomas 35,00 Eur mėnesinis atlygis, nustatytas Klaipėdos miesto savivaldybės tarybos 2015 m. rugsėjo 24 d. sprendimu Nr. T2-253. Minėtame sprendime taip pat buvo nustatytas vadybos ekspertų valandinis atlygis. Panaikinus mokyklų vadovų atestaciją nuo 2018 m. sausio 1 d., nebeteko prasmės vadybos ekspertų darbo apmokėjimo reglamentavimas.

**3.** **Kokios numatomos naujos teisinio reglamentavimo nuostatos ir kokių rezultatų laukiama.**

Šis sprendimo projektas parengtas vadovaujantis Lietuvos Respublikos Vyriausybės 2019 m. liepos 3 d. nutarimu Nr. 669 „Dėl minimaliojo darbo užmokesčio“. Vadovaujantis minėtu nutarimu, siūloma Klaipėdos miesto pedagogų švietimo ir kultūros centrui metodinių būrelių pirmininkų darbo apmokėjimui taikyti valandinį atlygį (nuo 2020 m. sausio 1 d. tai būtų 3,72 Eur).

Patvirtinus sprendimą, bus nustatytas metodinių būrelių pirmininkų valandinis darbo atlygis, kuris atitiks teisės aktų nustatytus reikalavimus. Atsiras galimybė diferencijuoti metodinių būrelių pirmininkų darbo apmokėjimą, atsižvelgiant į jų darbo laiką. Bus panaikintas netekęs prasmės vadybos ekspertų darbo apmokėjimo reglamentavimas.

 **4. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų priimto sprendimo pasekmių nenustatyta.

 **5. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti kitų teisės aktų nereikia.

 **6. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Šio sprendimo projekto įgyvendinimui vidutiniškai metams reikalinga 23213 Eur.

39 mokytojų metodinių būrelių pirmininkai vidutiniškai dirba 16 val. per mėnesį. Metams reikalingos lėšos apskaičiuotos taip: 39 x 16 val. x 3,72 Eur x 10 mėn. = 23212,80 Eur.

 **7.** **Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projektas buvo derinamas su Klaipėdos miesto pedagogų švietimo ir kultūros centro direktoriumi, Planavimo ir analizės skyriaus specialistais.

**8. Sprendimo projekto autorius ar autorių grupė, sprendimo projekto iniciatoriai.**

Šį sprendimo projektą inicijavo Klaipėdos miesto savivaldybės administracija ir Klaipėdos miesto pedagogų švietimo ir kultūros centras.

**9. Kiti reikalingi pagrindimai ir paaiškinimai.**

Nėra.

PRIDEDAMA

1. Teisės aktų, nurodytų sprendimo projekto įžangoje, išrašas, 1 lapas.

2. Klaipėdos miesto savivaldybės tarybos 2015 m. rugsėjo 24 d. sprendimo Nr. T2-253 „Dėl Klaipėdos miesto mokytojų metodinių būrelių pirmininkų ir vadybos ekspertų darbo apmokėjimo“ išrašas, 1 lapas.

Švietimo skyriaus vedėja Laima Prižgintienė